Id-Direttiva tal-Kummissjoni 96/60/KE
tad-19 ta’ Settembru 1996
li timplimenta d-Direttiva tal-Kunsill 92/75/KEE rigward it-tikketti li jindikaw il-konsum ta’ l-enerġija ta’ magni tad-dar għall-ħasil u għat-tnixxif tal-ħwejjeġ f’daqqa (ĠU L 266, tat-18.10.1996, p. 1)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 92/75/KEE tat-22 ta’ Settembru 1992 dwar l-indikazzjoni permezz ta’ tikketti u informazzjoni standard tal-prodott dwar il-konsum ta’ enerġija u riżorsi oħra ta’ apparat ieħor li jintuża fid-djar [1], u b’mod partikolari l-Artikoli 9 u 12 tagħha,
Billi l-użu ta’ l-elettriku minn magna għall-ħasil u għat-tnixxif tal-ħwejjeġ f’daqqa flimkien jammonta għal parti sinnifikanti mid-domanda totali ta’ enerġija tal-Komunità; billi l-qasam ta’ applikazzjoni ta’ tnaqqis fl-użu ta’ l-enerġija minn dan l-apparat huwa sostanzjali;
Billi rendiment ta’ ħasil aħjar sikwit jeħtieġ konsum akbar ta’ ilma u enerġija; billi informazzjoni dwar ir-rendiment tal-ħasil ta’ l-apparat tkun ta’ għajnuna fl-evalwazzjoni ta’ l-informazzjoni dwar il-konsum ta’ enerġija u ilma tiegħu; billi dan jgħin lill-konsumaturi jagħmlu għażla ta’ apparat li tkun konsistenti ma’ l-użu razzjonali ta’ l-enerġija;
Billi l-Komunità, waqt li tikkonferma l-interess tagħha f’sistema ta’ standardizzazzjoni li tkun kapaċi tipproduċi standards li jintużaw tabilħaqq mill-isħab kollha fil-kummerċ internazzjonali u li tkun kapaċi tissodisfa l-ħtiġiet tal-politika tal-Komunità, tistieden lill-organizzazzjonijiet ta’ l-istandards Ewropej sabiex ikomplu fil-koperazzjoni tagħhom ma’ organizzazzjonijiet ta’ standards internazzjonali;
Billi l-Kumitat Ewropew għall-Istandardizzazzjoni (KEN) u l-Kumitat Ewropew għall-Istandardizzazzjoni Elettroteknika (Cenelec) huma l-korpi rikonnoxxuti bħala kompetenti sabiex jadottaw standards armonizzati bi qbil mal-linji ta’ gwidaġenerali għal koperazzjoni bejn il-Kummissjoni u dawn iż-żewġ korpi ffirmati nhar it-13 ta’ Novembru 1984; billi, fi ħdan it-tifsira ta’ din id-Direttiva, standard armonizzat huwa speċifikazzjoni teknika (Standard Ewropew jew dokument ta’ armonizazzjoni) adottat minn Cenelec, fuq il-bażi ta’ eżenzjoni (mandat) mill-Kummissjoni bi qbil mad-dispożizzjonijiet tad-Direttiva tal-Kunsill 83/189/KEE tat-28 ta’ Marzu 1983 li tistabbilixxi proċedura għall-forniment ta’ informazzjoni fil-qasam ta’ standards u regolamenti tekniċi [2], kif l-aħħar emendata bid-Deċiżjoni tal-Kummissjoni 96/139/KEE [3], u fuq il-bażi ta’ dawk il-linji ta’ gwida ġenerali;
Billi l-miżuri li għalihom hemm provdut f’din id-Direttiva huma bi qbil ma’ l-opinjoni tal-kumitat stabbilit taħt l-Artikolu 10 tad-Direttiva 92/75/KEE,
ADOTTAT DIN ID-DIRETTIVA:
L-Artikolu 1
1. Din id-Direttiva għandha tapplika għal magni għall-ħasil u għat-tnixxif tal-ħwejjeġ f’daqqa flimkien li jintużaw fid-djar imħaddmin bl-elettriku. Apparat li jista’ juża wkoll sorsi oħra ta’ enerġija huwa eskluż.
2. L-informazzjoni meħtieġa b’din id-Direttiva għandha tiġi mkejla skond standards armonizzati, in-numri ta’ referenza tagħha li kienu ġew ippubblikati fil-Ġurnal Uffiċjali tal-Komunitajiet Ewropej u li għalihom, l-Istati Membri, ippubblikaw in-numri ta’ referenza ta’ l-istandards nazzjonali li jieħdu post dawk l-istandards armonizzati. Matul din id-Direttiva kollha kwalunkwe dispożizzjoni li teħtieġ l-għoti ta’ informazzjoni dwar il-ħoss għandha tapplika biss fejn dik l-informazzjoni tkun meħtieġa skond l-Artikolu 3 tad-Direttiva tal-Kunsill 86/594/KEE [4]. Din l-informazzjoni, fejn tkun meħtieġa, għandha tiġi evalwata bi qbil ma’ dik id-Direttiva.
3. L-istandards armonizzati li hemm referenza għalihom fil-paragrafu 2 għandhom jiġu stabbiliti taħt mandat mill-Kummissjoni bi qbil mad-Direttiva 83/189/KEE.
4. F’din id-Direttiva, minbarra fejn il-kuntest jeħtieġ mod ieħor, espressjonijiet wżati għandhom l-istess tifsira bħal fid-Direttiva 92/75/KEE.
L-Artikolu 2
1. Id-dokumentazzjoni teknika li hemm referenza għaliha fl-Artikolu 2(3) tad-Direttiva 92/75/KEE għandha tinkludi:
- l-isem u l-indirizz tal-fornitur,
- deskrizzjoni ġenerali tal-mudell, li tkun biżżejjed sabiex dan il-mudell ikun identifikat b’mod uniku,
- informazzjoni, li tinkludi disinni relevanti, dwar il-karatteristiċi tad-disinn prinċipali tal-mudell u f’punti partikolari li jaffettwaw mhux ħażin il-konsum ta’ l-enerġija,
- rapporti ta’ testijiet relevanti tal-miżurazzjoni mwettqa fuq il-mudell taħt il-proċeduri ta’ test ta’ l-istandards armonizzati li hemm referenza għalihom fl-Artikolu 1(2) ta’ din id-Direttiva,
- struzzjonijiet ta’ tħaddim, jekk addattat.
2. It-tikketta li hemm referenza għaliha fl-Artikolu 2(1) tad-Direttiva 92/75/KEE għandha tkun kif speċifikata fl-Anness I għal din id-Direttiva. It-tikketta għandha titqiegħed fuq il-faċċata jew il-parti ta’ fuq, fuq barra ta’ l-apparat, b’tali mod li tkun tidher b’mod ċar u ma tkunx mgħottija.
3. Il-kontenut u l-format tal-fiche li hemm referenza għaliha fl-Artikolu 2(1) tad-Direttiva 92/75/KEE għandha tkun kif speċifikata fl-Anness II għal din id-Direttiva.
4. Fiċ-ċirkostanzi koperti bl-Artikolu 5 tad-Direttiva 92/75/KEE, u fejn l-offerta għal bejgħ, kiri jew xiri bin-nifs tkun ipprovduta permezz ta’ komunikazzjoni stampata, bħal katalgu ta’ kont postali, allura dik il-komunikazzjoni stampata għandha tinkludi l-informazzjoni kollha speċifikata fl-Anness III għal din id-Direttiva.
5. Il-klassi ta’ effiċjenza ta’ l-enerġija ta’ l-apparat, u l-klassi ta’ kapaċità ta’ ħasil tiegħu, għandhom ikunu kif stabbilit bi qbil ma’ l-Anness IV.
L-Artikolu 3
L-Istati Membri għandhom jieħdu l-miżuri kollha meħtieġa sabiex jiżguraw li l-fornituri u n-negozjanti kollha stabbiliti fit-territorju tagħhom jissodisfaw l-obbligi tagħhom taħt din id-Direttiva.
L-Artikolu 4
1. L-Istati Membri għandhom jadottaw u jippubblikaw il-liġijiet, regolamenti u dispożizzjonijiet amministrattivi meħtieġa sabiex jikkonformaw ma’ din id-Direttiva sal-15 ta’ Lulju 1997. Għandhom jinfurmaw mal-ewwel lill-Kummissjoni bihom. Għandhom japplikaw dawk id-dispożizzjonijiet mill-1 ta’ Awissu 1997.
Iżda, sal-31 ta’ Jannar 1998, l-Istati Membri għandhom jippermettu:
- it-tqegħid fis-suq, il-kummerċjalizzazzjoni u/jew il-wiri ta’ prodotti u
- id-distribuzzjoni ta’ komunikazzjonijiet stampati li hemm referenza għalihom fl-Artikolu 2(4)
li ma jikkonformawx ma’ din id-Direttiva.
Meta Stati Membri jadottaw dawn id-dispożizzjonijiet, għandu jkun fihom referenza għal din id-Direttiva jew għandhom ikunu akkompanjati b’referenza bħal din fil-ħin tal-pubblikazzjoni uffiċjali tagħhom. Il-proċedura għal din ir-riferenza għandha tiġi adottata mill-Istati Membri.
2. L-Istati Membri għandhom jikkomunikaw it-test tad-dispożizzjonijiet prinċipali tal-liġi nazzjonali li huma jadottaw fil-qasam kopert b’din id-Direttiva lill-Kummissjoni.
L-Artikolu 5
Din id-Direttiva għandha tidħol fis-seħħ fl-20 jum wara l-pubblikazzjoni tagħha fil-Ġurnal Uffiċjali tal-Komunitajiet Ewropej.
L-Artikolu 6
Din id-Direttiva hija indirizzata lill-Istati Membri.
Magħmula fi Brussel, fid-19 ta’ Settembru 1996.